Lars Barfoed (KF), 2004-02-24:
Da Det Konservative Folkepartis ordfører, fru Carina Christensen, ikke kan være til stede, skal jeg på Det Konservative Folkepartis vegne redegøre for mit partis synspunkter på disse to beslutningsforslag.
I Det Konservative Folkeparti er vi meget tilfredse med de mange gode tiltag, som regeringen har taget netop for at øge handicaptilgængeligheden i byggeriet.
Den handicappolitiske handlingsplan fra sidste år indeholder en række gode initiativer, bl.a. gør vi nu for første gang noget for at øge de handicappedes tilgængelighed til det eksisterende byggeri.
Der er afsat 1 mia. kr. til initiativerne i perioden fra 2003 til 2007.
Der er en investeringsramme på 300 mio. kr. til tilgængelighedsforbedringer i det almene byggeri, og endelig er der en lånedispensationsramme for byggeri af handicapboliger på 350 mio. kr. Der er altså afsat rigtig mange penge til formålet.
Men alle ved jo, at tilgængelighed er dyrt, og at vi selvfølgelig ikke kan nå alt med de midler, der er afsat.
Derfor må vi prioritere, og indsatsen må altid holdes op imod, hvad der er realistisk rent økonomisk.
Intet er jo nemmere end bare at foreslå en strøm af nye initiativer, når man fuldstændig undlader at sætte dem ind i et økonomisk realistisk perspektiv, som vi desværre ser det fra forslagsstillerne her i dag.
Det er sagt før, men jeg siger det gerne igen: Vi Konservative ønsker ikke at gøre DS 3028 retligt bindende.
Vi mener, at det må og skal være muligt at opfylde byggelovgivningen på andre måder end dem, der henvises til i DS 3028.
Det er nemlig vigtigt, at vi bevarer incitamentet til fleksibilitet og innovation i byggeriet, og at vi fortsat giver den enkelte bygherre et vist råderum, når han bygger nyt eller bygger om.
Hertil kommer, at det vil være forbundet med meget store offentlige og private merudgifter, hvis standarden skal gøres retligt bindende.
Et forsigtigt skøn lyder, som vi har hørt, på minimum 14 mia. kr. om året ved en uændret byggeaktivitet i forhold til i dag.
Påfører vi byggeriet så fordyrende krav, vil byggeriet uundgåeligt falde, og det er alt andet end det, vores land har brug for.
Vi er selvfølgelig enig i, at der skal bygges
flere handicapboliger, og derfor er vi også glade for, at regeringen allerede har sørget for, at der er utrolig mange handicapboliger på vej.
Det er noget, vi har drøftet mange gange her i salen, og det er noget, vi alle er enige om.
De Radikales forslag om at afsætte yderligere 300 mio. kr. til handicapboliger betragter jeg derfor som ren overbudspolitik.
Med hensyn til forslaget om kortlægning af behovet for handicapboliger så er det umiddelbart en sympatisk tanke, men mange handicappedes ønsker til boligform vil jo variere hen over livet, og jeg tvivler på, at man vil kunne bruge en undersøgelse til ret meget andet end lige et øjebliksbillede.
Derfor kan Det Konservative Folkeparti ikke støtte forslaget.
Det Konservative Folkeparti ønsker også, at der skal være god tilgængelighed i eksempelvis lægeklinikker og på apoteker, men vi mener ikke, at løsningen er at indføre et tilgængelighedskrav i forbindelse med ejerskifter i liberale erhverv.
Det vil betyde en alvorlig merudgift for lægepraksisser og apoteker på helt op til 1 mio. kr., og vi ønsker ikke at pålægge de liberale erhverv en sådan belastning.
Det vil medføre, at mange klinikker vil lukke helt ned ved ejerskifter i stedet for at køre videre, men vi synes godt, at erhvervs- og økonomiministeren i samarbejde med Indenrigs- og Sundhedsministeriet kan se på - og det er de jo ved at gøre - hvad der kan gøres for at forbedre tilgængeligheden på sundhedsklinikkerne.
Når det gælder transportområdet, har regeringen allerede sat gang i en række projekter, der skal sikre bedre tilgængelighed på bl.a. togstationer, så også her er tilgængeligheden allerede forbedret væsentligt.
Når det gælder de individuelle kørselsordninger, er det jo et ansvar, der er lagt ud til amterne, og man må gå ud fra, at de ude lokalt er bedst egnet til at vurdere de lokale behov, men vi er enige i, at der kan være behov for en præcisering af reglerne, og det kunne man måske få afklaret i forbindelse med kommuneforhandlingerne for 2005.
Alt i alt kan vi Konservative altså ikke støtte de to forslag.